Voertuigverkope beter as verwagDie Toyota Hilux. Foto: Verskaf Ondanks die onsekere politieke sentimente aan die vooraand van die algemene verkiesing, het voertuigverkope in April merkwaardig stabiel gebly. Daar was selfs geringe groei in die passasiersmotorafdeling (3,9%) oftewel 935 eenhede vir ŉ totaal van 24 989. Ligte handelsvoertuie, daarenteen, het maar gesukkel en die totaal van 9 810 was 866 minder as in April ŉ jaar gelede. Die uitvoerkomponent het egter fantasties presteer en die totaal van 33 090 eenhede was 53,8% beter as die 21 519 ŉ jaar gelede. Onder die Toptien was Toyota (8 267) weer eens baas ondanks ŉ daling van nagenoeg 3 500 verkope teen Maart vanjaar. Hilux (2 411) was die algehele topverkoper met sterk steun deur RAV (839), en Fortuner op 816 verkope. Vir RAV was dit die eerste keer dat hierdie model deur die 800-kerf gebreek het. Corolla Quest het ook mooi presteer met 436 verkope, maar Lexus LS (1), Lexus RC (1) en Toyota 86 (ook 1), sal moet sokkies optrek. Die nuwe Volkswagen Tiguan (Foto: Volkswagen) Volkswagen, tweede algeheel met 5 862, maak steeds staat op sy passasiersmotors waar Polo Vivo (2 350) die topverkoper was, terwyl Polo goed gevaar het en 1 165 verkope aangeteken het. Tiguan (442) en Golf 7 (391) het beïndruk, maar die rooi ligte flits vir Audi A3 Cabriolet (1), Audi A1 Sportback (1) en ŉ beskeie 3 verkope vir Jetta 6. Terug in die derde plek algeheel ná ŉ maand waartydens hy Nissan se uitlaatgasse moes opruik, het Ford (3 461) sy tradisionele plek herower ondanks ŉ daling van nagenoeg 1 500 eenhede teenoor Maart (4 961). Oudergewoonte was Ranger (1 635), EcoSport (742) en Everest op 345 verkope die uitblinkers. Nissan, vierde met 3 124 verkope, kan homself seker skop oor sy swak vertoning, want sy Maart-totaal was ŉ heel skaflike 5 417. Nissan is in ŉ mate gered deur Datsun GO (453), NP200 (715), en NP300 met 307 verkope. Navara sukkel steeds en sy totaal van 177 was maar beskeie. Die Hyundai Kona. Foto: Verskaf Hyundai bly gemaklik in die vyfde plek met ŉ totaal van 2 428 – gerugsteun deur Grand i10 (718), i20 met 346 verkope, en 372 nuwe eienaars vir Tucson. Kona het swak gevaar met ŉ beskeie 67 verkope, terwyl die duur Santa Fe se 38 verkope ŉ onderprestasie was. Franse invoerder Renault (1 832) bly in die sesde plek onder die Toptien danksy sy goedkoper intreevlak-produkte soos Kwid (472) en Sandero II met 422 verkope. Ondanks ŉ beperkte modelreeks bly Isuzu (1 548) stewig in die sewende plek met sy D-MAX-bakkie op 1 158 verkope en M-UX op ŉ nederige 47. BMW (1 446) sal verheug wees dat hy die agtste plek algeheel beklee – en dit sonder enige bakkies in sy reeks. Dit is gemaklik beter as Mercedes-Benz (negende) se 1 149, en BMW se staatmakers is steeds 3-reeks (354) en 170 verkope van die plaaslik gemonteerde X-3. Die intreevlak-1-reeks het ook 144 nuwe tuistes gevind. Die Mazda CX-5 2.2DE AWD Akera (Foto: Mazda) In die tiende plek het Mazda (1 028) verras en danksy sy CX-5 (338) en CX-3 (321) toegesien dat KIA die lys verlaat. Van die ander vervaardigers buite hierdie uitgelese groep, sal Jaguar/Land Rover moet besin oor sy 270 totaal – veral in die lig daarvan dat moedermaatskappy Tata die Britte as ŉ remskoen begin beskou. ŉ Ander invoerder vir wie die klok begin lui – Peugeot/Citroën – sal ook moet besef dat algehele maandelikse verkope van 69 eenhede net nie goed genoeg is nie. Intussen gaan dit steeds goed met die superrykes onder ons, en het Porsche 105 eenhede verkoop, Lamborghini het 10 verkope aangeteken, terwyl Audi R8 (4), Bentley en Ferrari (6 elk) en Maserati met 5 verkope almal redelik tevrede kan voel. Daar word verwag dat die Suid-Afrikaanse motorbedryf steeds sal voortgaan om staat te maak op sy uitvoerkomponent. Die nuwe Volkswagen Polo Vivo (Foto: Volkswagen) Toptien passasiersmotors Volkswagen Polo Vivo 2 350 Volkswagen Polo 1 165 Toyota RAV 839 Toyota Fortuner 816 Ford EcoSport 742 Hyundai Grand i10 718 Renault Kwid 472 Datsun GO 453 Renault Clio IV 452 Ford Figo 426 Die Ford Ranger Wildtrak. Foto: Verskaf Toptien ligte handelsvoertuie Toyota Hilux 2 411 Ford Ranger 1 635 Toyota Quantum 1 238 Isuzu D-MAX 1 158 Nissan NP200 715 Nissan NP300 307 Hyundai H100 248 Mahindra Scorpio 208 Nissan Hardbody 208 Nissan Navara 177